內隱記憶

內隱記憶係指啲無意識嘅記憶。一個人嘅行為會受內隱記憶影響，但係佢唔會有能力口頭噉將啲內隱記憶報告返出嚟。舉個例子說明，有一份研究揾咗一班人返嚟，呢班人當中一部份係小腦有病變嘅，並且教佢哋做一啲講求反應快嘅作業；結果發現，小腦健全嘅受試者一路做呢啲作業，表現會隨住學習而變好，而相比之下，小腦有病變嘅病人喺口頭答啲有關嗰柞作業嘅問題嗰陣，同健全嘅受試者冇分別，但係當要佢落手做嗰陣，就做極表現都唔會變好。呢類嘅研究表示咗：喺一個人學做某一啲作業嗰時，佢會學到一啲口頭報告唔到出嚟嘅知識；呢啲知識對於成功噉做嗰啲作業嚟講好緊要；學呢啲無意識嘅知識所涉及嘅腦區同學外顯知識所涉及嘅唔一樣，當中小腦喺學內隱知識上擔當咗重要嘅角色。

內隱記憶係高度自動化嘅：當一個人記起內隱記憶嗰陣，佢個身體基本上實會自動噉將啲記憶轉化做相應嘅動作，所以個人好難有意識噉控制或者回想佢嘅內隱記憶。好似係行路、綁鞋帶、同埋打機嗰陣嘅反應都涉及咗內隱記憶。

記憶

攷 

記憶